1. **тур 2016-2017 уҡыу йылы.**

**5 - 8 кластар өсөн интернет-олимпиада һорауҙарына яуаптар**

1.Шиғыр өҙөгөнән автор ҡуйған идеяны, проблеманы һәм теманы билдәләргә, шуларҙы һүрәтләгән һүҙҙәрҙе һәм һүҙбәйләнештәрҙе күрһәтеп, дөрөҫ яуап яҙырға:

*Өндә түгел, төштә күрҙем уны:*

*Яҙғы таңдың һыҙылып атҡанын,*

*Көмөш сынйыр булып, теҙелешеп,*

*Ҡыр ҡаҙҙары осоп ҡайтҡанын.*

*Ҡыр ҡаҙҙары осоп килә ине,*

*Таң нурына мансып түштәрен…*

*Ниңә әле шул төш онотолмай,*

*Онотолғанда башҡа төштәрем?*

*Ҡыр ҡаҙҙары осоп килеп төштө*

*Тымыҡкүл буйына – таллыҡҡа.*

*– Һаумыһығыҙ, ҡаҙҙар! –тигән инем…*

* *Һаумы, яҡташ! –тигән тауышҡа*

*Ышанмай ҙа торҙом…*

*Минең алда*

*Ҡаҙҙар түгел ине, – һалдаттар.*

*Түштәрендә сыңлай миҙалдары,*

*Шинелдәрен төрөп алғандар.*

 *– Һаумы, туған! –тиҙәр. –Беҙҙе, – тиҙәр, –*

*Онотманымы әле яҡташтар?*

*Иҫләйҙәрме әле?*

*Беҙ бит, –тиҙәр, –*

*Яуҙа үлеп ҡалған һалдаттар.*

*Ер уянған саҡта, нисек итеп*

*Йоҡлап ятмаҡ кәрәк ҡәберҙә!*

*Ҡыр ҡаҙҙары булып*

*Тыуған яҡҡа*

*Ҡайтып төштөк бына хәҙер ҙә* (Рафаэль Сафин).

Был әҫәрҙең төп темаһы – Бөйөк Ватан һуғышында ятып ҡалған һалдаттарҙың яҙмышы, уларҙы киләсәк быуындың иҫкә алыу-алмауы. Автор иле өсөн вафат булған һалдаттарҙың тыуған илдәренә ҡайтыу хыялын донъяға ашырырға тырыша. Был проблеманы хәл итеү өсөн ул төш күреү ыҫулын ҡулланған. Киләсәк быуын уларҙы онотмауын үтенәләр. Был

*– Һаумы, туған! –тиҙәр. –Беҙҙе, – тиҙәр, –*

*Онотманымы әле яҡташтар? – тигән юлдарҙа асыҡ күренә.*

*Илдең киләсәге уларҙы борсой, һалдаттар Ватандарының үҫешенә ярҙам итерҙәр ине.*

*Ер уянған саҡта, нисек итеп*

*Йоҡлап ятмаҡ кәрәк ҡәберҙә!*

2.Шиғыр өҙөгөндә аҫтына һыҙылған һүҙҙәр һөйләмдең ниндәй киҫәге һәм ниндәй һүҙ төркөмөнән килгәнен билдәләргә:

*Ер* ***йәм-йәшел*** *(сифат) ине, күк–****зәп-зәңгәр*** *(сифат).*

*Шундай* ***яҡты*** *(сифат),* ***сыуаҡ*** *(сифат) яҙ ине,*

*Ергә, күккә–төпһөҙ зәңгәрлеккә*

***Баҡ*** *(бойороҡ һөйкәлеше ҡылымы)**та* ***аҡылыңданяҙ*** *(бойороҡ һөйкәлеше ҡылымы) инде…*

*Шундай яҡты, сыуаҡ яҙ ине!* (Рафаэль Сафин).

3.Шиғыр өҙөгөндә аҫтына һыҙылған һүҙгә тулы морфологик анализ яһарға:

*Тәбиғәттең уяу бер мәлендә*

*Яҙ һайын беҙ шулай итәбеҙ:*

*Һабан һөрөп киткән еребеҙҙе,*

*Һаман көткән әсәләребеҙҙе,*

***Балаларыбыҙҙы,***

*Бисәләребеҙҙе*

*Яҙ һайын бер күреп китәбеҙ.*

*Тик үҙҙәре генә күрмәй ҡала.*

*Күренәбеҙ бары төштәбеҙ* (Рафаэль Сафин).

***Балаларыбыҙҙы*** – исем, башланғыс формаһы бала, тамыр, уртаҡлыҡ исем, күплектә, беренсе затта, төшөм килештә, тултырыусы.

4. Аҫтына һыҙылған һүҙҙәрҙең һәм һүҙбәйләнештәрҙең мәғәнәһе буйынса нисек аталыуын билдәләргә

***Ҡояшлы ла булыр көндәрегеҙ,***

***Аяҙ күкте ҡаплар болот та.***

*Онотмағыҙ беҙҙе! Онотмағыҙ…*

*Ҡайталмабыҙ ҡаҙҙар булып та…*

*Шулай тинеләр ҙә юғалдылар…*

*Ә бөгөн мин, бөгөн, таң ҡалып,*

***Төштә*** *түгел,* ***өндә*** *ҡарап торҙом*

*Яҙғы таңдың һыҙылып атҡанын,*

*Көмөш сынйыр булып, теҙелешеп,*

*Ҡыр ҡаҙҙары осоп ҡайтҡанын* (Рафаэль Сафин).

Метафоралар, йәнләндереү.

5. Аҫтына һыҙылған һүҙҙәрҙең башланғыс формаһы нисек, дөрөҫ яуапты билдәләргә:

*Урал тауы – Ер кендеге тигәнһүҙҙәр*

*Илаһи бер ҡөҙрәт менән* ***тулғандыр*** *ул.*

*Ошо ерҙе, ошо илде Хоҙай беҙгә*

***Мәңгелеккә тәғәйенләп*** *ҡуйғандыр ул* (РәшитШәкүр).

*Тулғандыр – тулыу + ган(үткән заман ялғауы) +дыр(икеләнеү)*

*Мәңгелеккә – мәңге+лек (исем яһаусы ялғау)+кә (төшөм килеш ялғауы)*

*Тәғәйенләп – тәғәйенләү+әп (хәл ҡылым ялғауы)*

6.Түбәндә бирелгән шиғыр өҙөгөндәге һөйләм составы, интонацияһы һәм маҡсаты буйынса ниндәй, яуап яҙығыҙ:

*Алтын диңгеҙ, алтын диңгеҙ,*

*Иркәһе ер-әсәнең,*

*Һин бит минең яҡты көнөм,*

*Шатлығым, киләсәгем* (РәшитНазаров).

Теҙмә ҡушма һөйләм, беренсе өлөш өндәш һүҙҙәр менән ҡатмарланған, икенсе өлөш тиң хәбәрҙәр менән ҡатмарланған. Хәбәр һөйләм, өндәү һөйләм.

7.Мәҡәлдәрҙең аҙағын яҙып бөтөрөргә:

*Һүҙе хаҡтың йөҙө аҡ.*

*Яҡшының үҙе яҡшы, үҙенән һүҙе яҡшы.*

*Яман аш йөрәккә ятмаҫ, яман һүҙ күңелгә ятмаҫ.*

*Аҡыл–теҙген, ҡылыҡ–ат, теҙгенеңде белеп тарт*

*Тел зиннәте –тоғро һүҙ.*

8.Шиғырҙы образлы итеүсе сараларҙы күрһәтергә:

*Ай, Уралым, Уралым,*

*Күгәреп ятҡан Уралым!*

*Нурға сумған түбәһе*

*Күккә ашҡан Уралым!*

*Һине маҡтай йырҙарым,*

*Һине данлай йырҙарым.*

*Төнөн күккә ай ҡалҡһа,*

*Алтындай балҡый Уралтау,*

*Көндөҙ күккә көн ҡалҡһа,*

*Көмөштәй балҡый Уралтау* (Салауат Юлаев).

*Сағыштырыуҙар һәм йәнләндереүҙәр ҡулланылған*

9. Шиғыр юлдарында ниндәй морфологик һәм синтаксик үҙенсәлектәрҙе күрәһегеҙ:

*Ай, Уралым, Уралым,*

*Һылыу ҙа һылыу Уралым!*

*Һүҙем бөтһә лә телемдә,*

*Йырым бөтмәне, Уралым!*

*Маҡтап ҡурай уйнаһам,*

*Бөтмәй ҙә торған көйбулыр.*

*Данлап йырым йырлаһам,*

*Бөтмәй ҙә торған йыр булыр* (Салауат Юлаев).

*Морфологик үҙенсәлеге - һүҙҙәр беренсе затта берлек формала ҡулланылған. Синтаксик үҙенсәлек – өндәш һүҙҙәр ҡулланыу.*

10. Аҫтына һыҙылған һүҙҙәр һөйләмдә ниндәй һүҙ төркөмөнән килгән һәм ниндәй һөйләм киҫәге функцияһын үтәй?

*Кисеү бирмәҫ иҙел һымаҡ был төн,*

***шомло, ҡараңғы.***

*Шаулап ямғыр ҡоя, гүйә, йыуа*

*Йөрәк ярамды.*

*Сәнсеү алды – әммә атылмайса*

*Ҡалды йәҙрә.*

*Ҡайҙарғалыр әйҙәп йәшен* ***ялтлай****,*

***зыңлай*** *тәҙрә* (Хәсән Назар).

*Шомло, ҡараңғы – сифаттар, ялтлай, зыңлай – хәзерге замандағы ҡылымдар*

11.Шиғырҙың лексик үҙенсәлектәрен белдергән һүҙҙәрҙе билдәләргә :

*Аяҙ күкте кинәт болот баҫа…*

*Мин ҡысҡырам: «Хыял, алданың!»*

*Күктәр күкрәй…*

*Әйтерһең дә ул мин*

*Яңағына һуғам ялғандың.*

*Йығылам да тороп алға барам,*

*Абынам да тағы йығылам.*

*Һәм кемдәрҙер, ҡулдарымдан тартып,*

*Яҙҙырмаҡсы була юлымдан.*

*Кемдер мине алға табан әйҙәй:*

*Ҡулдарына янар ут алған…*

*Ә кемдәрҙер әйҙәй башҡа юлға–*

*Яҡшы менән яман буталған* (Рәзил Вәлиев).

Сағыштырыуҙар, ҡапма-ҡаршылыҡ.

12.Түбәндәге һөйләмдәрҙең эйәһен һәм хәбәрен билдәләп, дөрөҫ яуап яҙырға: *Болон ауылы урамының икенсе яғы Болон шишмәһе буйлап теҙелгән. Тигеҙ киң урам көнө буйы тын була. Ололар – эштә. Бала-саға Болон шишмәһендә, олораҡтар саҡ ҡына арыраҡ ағыусы Мәндемдә. Бәләкәй ауылдың урамы иртәле–кисле генә йәнләнә. Көтөү китеп, шау-шыу баҫылғас, ир-ат, бисә-сәсә, йәш-елкенсәк эшкә сыға. Шунан көнө буйы тағы тынлыҡ* (Әнүр Вахитов).

*Болон ауылы урамының икенсе яғы Болон шишмәһе буйлап теҙелгән. Тигеҙ киң урам көнө буйы тын була. Ололар – эштә. Бала-саға Болон шишмәһендә, олораҡтар саҡ ҡына арыраҡ ағыусы Мәндемдә. Бәләкәй ауылдың урамы иртәле–кисле генә йәнләнә. Көтөү китеп, шау-шыу баҫылғас, ир-ат, бисә-сәсә, йәш-елкенсәк эшкә сыға. Шунан көнө буйы тағы тынлыҡ* .

13.Аҫтына һыҙылған һүҙгә тулы морфологик анализ яһарға:

*Ә беҙ…*

*ғүмер иткән һайын,*

*туғайҙарға*

*тартылабыҙ һаман нығыраҡ.*

*Бер ҡасан да шулай–быйылғылай*

***Һайрамағандыр*** *ул һандуғас.*

*Һандуғастар һайрар саҡта ғына*

*Беҙ сығабыҙ урман һуҡмағына*

*Йоҡоло күк битен таң йыуғас* (Рафаэль Сафин).

***Һайрамағандыр –*** *һайра, ҡылым, хәбәр, үткән заманда, өсөнсө затта, берлек һанда, юҡлыҡта, икеләнеүҙе белдерә, һөйләмдә хәбәр булып килә.*

14.Аҫтына һыҙылған һөйләмдәрҙең схемаһын төҙөргә, синтаксик анализ яһарға:

*Атайым да гармун тураһында*

*матур-матур хыял күп ҡорған.*

***Төн уртаһы еткәс, гармун тотоп***

***Мунсаға ла барып ултырған.***

*Тик сыҡмаған никтер йыр-моңо.*

*Ә аҙаҡтан һатҡан гармунын.*

*Мин мунсаға барып ултырманым…*

***Ә өйрәнгәс инде–шул ине***

***Бәхет үҙе.*** *Минән бәхетлерәк*

*Кеше лә юҡ ине. Юҡ ине!* (Рафаэль Сафин).

*Төн уртаһы еткәс, гармун тотоп*

*Мунсаға ла барып ултырған. (\_\_\_ \_\_\_ -кәс), [\_\_\_\_].*

*Ә өйрәнгәс инде – шул ине*

*Бәхет үҙе. [\_\_] – [\_\_\_\_]*

15. Шиғырҙа ни өсөн һыҙыҡтар ҡуйылған, дөрөҫ яуап яҙырға:

*Тамаҡтар–ас, күңелдәр–туҡ,*

*Күңелдә йыр-моң ине,*

*аяҡта сабата ине,*

*ҡулдарҙа гармун ине* (Рафаэль Сафин).

*Тамаҡтар ас ине, күңелдәр туҡ ине… Шиғырҙа ине һүҙе төшөп ҡалған, шуға һыҙыҡ ҡуйылған.*

16*.* Һөйләмдәге аҫтына һыҙылған һүҙҙәр ниндәй һүҙ төркөмөнән килгән?

 *Тын төндәрҙең алһыу* ***зәңгәрлеген***

*Күргәнем юҡ ине һис кенә.*

*Күңелемдә урғып йырҙар таша,*

*Һәр һүҙемдә–****һүнмәҫ*** *хис кенә* (Әсхәл-Әхмәт-Хужа).

Зәңгәрлеген – зәңгәрлек – исем, зәңгәр сифатынан яһалған.

Һүнмәҫ – сифат, һүнеү ҡылымынан яһалған.

17. Һөйләүсенең тыңлаусыға йәки йәнһеҙ предметтарға, тәбиғәт күренештәренә туранан-тура мөрәжәғәтен белдереп, икенсе затҡа ғына ҡараған һөйләмдәрҙә булған һәм үҙенсәлекле айырыу интонацияһы менән әйтелеп, яҙма телмәрҙә тыныш билдәләре менән айырылған һүҙҙәр нисек атала?

Өндәш һүҙ.

18.Өҙөктәге аҫтына һыҙылған һүҙбәйләнештәр нисек атала, дөрөҫ яуап яҙырға:

*Әхмәди, сәйен эсеп бөтөп, сынаяғын түңкәрҙе лә стена буйындағы эскәмйәгә барып ултырҙы. Ул һуңғы һүҙен туранан-тура Шаһиәхмәткә төбәп, уға үпкә белдерҙе:*

* ***Атай малы – ҡатай малы****, тигәндәр. Ярар, атай малы менән байыҡҡан һин байыҡ инде.* ***Баш һау булһа, миңә лә мал табылыр****, – тине.*

*Хажғәле ҡарт уның һүҙен эскерһеҙ хупларға тырышты:*

* *Эйе, эйе,* ***маллы байҙан уллы бай****, тигәндәр боронғолар, тине ул һәм Әхмәдиҙең улдары барлыҡҡа ишара итте. Ҡаны ҡыҙған Әхмәди уның ишараһын иҫләмәне, ахырыһы.*
* ***Шайтан ярлы, мин бай****, – тине ул, –* ***хоҙайҙың биргәненә шөкөр*** (Жәлил Кейекбаев).

Мәҡәлдәр.

19. Бирелгән һөйләмдә ни өсөн ике нөктә ҡуйылған?

*Буҙ күктәрҙең яуыр болоттары,*

*Йәйҙәр килһә, шуны дөрөҫләй:*

*Ҡараңғы көн күшектергән мәлдә*

*Һаҙағайҙар йәнгә нур өҫтәй.*

*Күңелдәрҙең ауыр болоттары*

*Был ҡанунға һыйып йәшәмәй:*

*Ҡайғы йәше күҙҙән яуған мәлдә*

*Шатлыҡ нуры йәндә йәшнәмәй*

(Әсхәл-Әхмәт-Хужа).

Беренсе осраҡта эйәртеүле ҡушма һөйләмдә шуны һүҙен асыҡлап килгән эйәрсән һөйләм алдынан ҡуйыла. Икенсе осраҡта шулай уҡ эйәртеүле ҡушма һөйләм, ниндәй ҡанун булыуын асыҡлай.

20. Аҫтына һыҙылған конструкция һөйләмдең ниндәй киҫәге?

*Уйнай гармун…*

***Гармун уйнағанда***

*Киң урам да һиңә тар бит ул.*

*Уйнай гармун…*

***Гармун моңона*** *ла*

*Елкенмәгән йөрәк бар бит ул* (Рафаэль Сафин).

*Уйнай гармун…*

***Гармун уйнағанда*** (эйәрсән һөйләм)

*Киң урам да һиңә тар бит ул.*

*Уйнай гармун…*

***Гармун моңона*** *ла (тултырыусы)*

*Елкенмәгән йөрәк бар бит ул .*